Itä-Uudenmaan käräjäoikeus vapautti totaalikieltäytyjän.

Käräjäoikeus käytti ratkaisunsa perustana hovioikeuden talvella tekemää päätöstä. TOMI KOSONEN

Itä-Uudenmaan käräjäoikeus päätti viime perjantaina 15. kesäkuuta antamassaan kansliapäätöksessä vapauttaa siviilipalveluksesta kieltäytymisestä syytetyn 28-vuotiaan totaalikieltäytyjän. Asiasta tiedottaa Aseistakieltäytyjäliitto.

Käräjäoikeus viittasi päätöksessään Helsingin hovioikeuden helmikuussa antamaan ratkaisuun.

Hovioikeus totesi tuolloin, ettei muita vakaumuksia voida asettaa asevelvollisuuspalveluksesta vapautettujen Jehovan todistajien vakaumukseen nähden eriarvoiseen asemaan.

Käytäntö vakiintuu

Aseistakieltäytyjäliitto toteaa, että käräjäoikeuden päätös vakiinnuttaa vallitsevaa tilannetta: tällä hetkellä totaalikieltäytymisestä ei langeteta rangaistuksia. Itä-Uudenmaan käräjäoikeus totesi perjantaina antamassaan päätöksessään, ettei voi sivuuttaa hovioikeuden ratkaisua ja katsoi että rangaistukseen tuomitseminen johtaisi yhdenvertaisuusperiaatteen ja syrjintäkiellon vastaiseen lopputulokseen. Itä-Uudenmaan käräjäoikeus käsittelee kaikki siviilipalveluksesta kieltäytymisestä nostetut syytteet.

Asevelvollisuudesta kieltäytymisestä nostettujen juttujen käsittelyä on taas lykätty muissa tuomioistuimissa.

Ei halunnut tukea sotaa

28-vuotias totaalikieltäytyjä oli kieltäytynyt siviilipalveluksesta tammikuussa 2018. Hän kertoi olevansa ehdoton aseistakieltäytyjä, joka kieltäytyy siviilipalveluksesta, koska sitä suorittaessaan voi sodan aikana joutua sotatoimien tukemiseen. Hän kertoo haluavansa edistää sotaa estävää toimintaa sotien edistämisen sijaan, liitto kertoo.

- Aseistakieltäytyjäliitto toteaa, että totaalikieltäytyjien vapausrangaistuksista tulee luopua pysyvästi. Suomen perustuslain syrjintäkiellon lisäksi ne rikkovat Suomea sitovan YK:n kansalais- ja poliittisia oikeuksia koskevan yleissopimuksen 18. artiklan turvaamaa ajatuksen, omantunnon ja uskonnon vapautta. YK:n ihmisoikeuselimet ovatkin kehottaneet Suomea laajentamaan nykyisin vain Jehovan todistajia koskevaa vapautusmenettelyä ja luopumaan vapausrangaistuksista.